वैकल्पिक सरकार बनाने को रहें तैयार : सुषमा  
भारतीय जनता पार्टी की वरिष्ठ नेता सुषमा स्वराज ने पार्टी से कहा कि 'वह वैकल्पिक सरकार बनाने के लिए तैयार हो जाए।
भारतीय जनता पार्टी (भाजपा) की वरिष्ठ नेता सुषमा स्वराज ने शनिवार को पार्टी से कहा कि 'वह वैकल्पिक सरकार बनाने के लिए तैयार हो जाए। उन्होंने कहा कि केंद्र की सत्तारूढ़ संयुक्त प्रगतिशील गठबंधन (संप्रग) सरकार अपना कार्यकाल पूरा कर पाएगी इसकी उम्मीद कम है।  पार्टी की दो दिवसीय राष्ट्रीय कार्यकारिणी की बैठक के अंतिम दिन पार्टी नेताओं को सम्बोधित करते हुए स्वराज ने कहा कि भाजपा को मध्यावधि चुनाव के लिए तैयार रहना चाहिए।  सुषमा स्वराज के हवाले से पार्टी नेता अरुण जेटली ने कहा, "यह सरकार आगे नहीं चल पाएगी और मुख्य विपक्षी पार्टी होने के नाते यह हमारी जिम्मेदारी है कि हम इस चुनौती से निपटने के लिए तैयार रहें।"  स्वराज ने कहा, "हमें कांग्रेस की गलतियों से सीख अवश्य लेनी चाहिए और हमें अपनी सहयोगी पार्टियों को साथ रखते हुए अपनी स्वच्छ छवि और पार्टी में एकता बनाए रखनी चाहिए। इसी तरह हम विपक्ष के रूप में अपना कर्तव्य पूरा कर पाएंगे और हमें एक वैकल्पिक सरकार बनाने के लिए तैयार रहना चाहिए।"  इस बीच, वरिष्ठ नेता लालकृष्ण आडवाणी ने कहा, "सरकार खुदकुशी पर उतारू है। हमें उसके साथ छेड़छाड़ करने की जरूरत नहीं है।"